Anykščių rajone pradėjo veikti 7,5 MW galios vėjo parkas. Trys jėgainės po 2,5 MW galios yra pirmosios, kurios buvo prijungtos prie Lietuvos elektros perdavimo tinklo rytinėje šalies dalyje. Visi kiti vėjo parkai įrengti Vakarų Lietuvoje.

Suminė vėjo elektrinių galia Lietuvoje šiuo metu pasiekė 500 MW. Anot Lietuvos elektros perdavimo operatoriaus „Litgrid“ vadovo Daivio Virbicko, tai yra optimali galia, kurią galima prijungti prie dabartinio perdavimo tinklo be nepageidaujamų pasekmių elektros sistemai. Be to, 110 kV perdavimo tinklo galimybės pajūryje faktiškai išnaudotos – norint ten toliau plėtoti vėjo energetiką, reiktų skaičiuoti investicijas į tinklo infrastruktūrą.

„Vien per šiuos metus prie perdavimo tinklo prijungėme daugiau nei 178 MW vėjo elektrinių. Tačiau, kaip rodo kartu su Kauno technologijos universiteto mokslininkais atlikta studija, toliau kiekvienam naujam 100 MW galios vėjo parkui reikės 24 MW rezervo, kurį gali užtikrinti tik elektrinės, galinčios lengvai valdyti gamybą. Taigi plėtodami vėjo energetiką negalime pamiršti, kad lygiagrečiai turi būti vystoma ir lanksti, tvari gamyba“, – sakė D. Virbickas.

Šiuo metu Lietuvoje prie aukštosios įtampos elektros perdavimo tinklo yra prijungta 13 vėjo parkų. Metų pradžioje Pagėgių rajone pradėjo veikti ir kol kas didžiausias Baltijos šalyse 73,5 MW galios vėjo jėgainių parkas, vasarą prie elektros perdavimo tinklo buvo prijungti dar du vėjo parkai – 60 MW parkas Šilutės rajone ir 45 MW parkas Mažeikių rajone.

Per vienuolika mėnesių vėjo elektrinių pagaminta elektra sudarė 36,6 proc. visos vietinės gamybos. Pernai šios elektrinės pagamino 17 proc. visos Lietuvoje pagamintos elektros, 2014 m. – 13 proc., o 2013 m. – 11 procentų.

„Litgrid“ kasmet atnaujinamame elektros energetikos sistemos ir perdavimo tinklų plėtros plane numatoma, kad 2025 m. elektrinių, gaminančių iš atsinaujinančių energetikos išteklių, galia gali siekti apie 1000 MW, vėjo elektrinių suminė galia galėtų siekti 700 MW.